Verlang SA se spanne dan sóveel as hulle oorsee is?Waar lê die fout dat Suid-Afrikaanse spanne oorsee so sukkel? Dis maklik om te sê dit is te wyte aan die uittog van Suid-Afrika se voorste rugbyspelers en -afrigters en dat ons franchise’e nie die talent het om mededingend te wees nie. Terwyl daar stukkies waarheid in dié opvatting steek, is dit ŉ algemene, ondeurdagte stelling. Miskien is dit nader aan die waarheid om te sê dat daar iewers in ons spelers se rugbykoppe iets verkeerd is. Hoe verklaar jy dat die vier Suid-Afrikaanse franchise’e net twee uit 17 wedstryde oorsee gewen het? Voeg daarby dat die Cheetahs net twee van hul nege oorsese wedstryde gewen het, en steeds goed genoeg gevaar het om in die boonste ses van die Pro14-reeks te eindig waarin spanne soos Munster, die Cardiff Blues, Leinster, en Glasgow Warriors meeding. (Ons los die Kings maar liewer uit. Daar is ander faktore wat hul vertonings en vooruitgang gerem het.) Dus: net vier uit 26 wedstryde oorsee is gewen. Dis is 15,4%. Niemand kan tog wil beweer die Sunwolves is beter as die Stormers nie; niemand kan sê die Reds is beter as die Lions wat teen hulle verloor het (20-27) ŉ week nadat Swys de Bruin-hulle met 29-0 teen die Waratahs in Sydney gewen het nie. Hoe kon die Lions in Auckland teen die Blues verloor het, een van dié sukkelende span se skrale twee seges vanjaar? En hoe kon die Sharks met 14-46 teen die Melbourne Rebels pak gekry het, en die Bulls rustyd met 14-3 voor wees teen die Reds in Brisbane en dan met 14-20 verloor? Die Lions het tot dusver vanjaar net een van hul vyf oorsese wedstryd gewen; die Bulls en die Stormers saam nul uit agt, en die Sharks een uit vier. Die Stormers en die Sharks moet nog Argentinië toe waar die Jaguares die Lions met 49-35 geklop het nadat die Lions vier weke vantevore op Ellispark met 47-25 baas was. Verlede week het die Jaguares die Bulls met 54-24 afgeransel. Nog slae vir die Kapenaars en die Sharks? Dit is boonop nie net teen die Nieu-Seelandse spanne dat daar gesukkel word nie. Suid-Afrika word in so ŉ mate deur die Aussies gering geskat dat hulle geluide gemaak het hulle wil voortaan net teen Nieu-Seelandse spanne speel. Neem jy in ag dat die Aussies verlede naweek die eerste keer in 40 probeerslae ŉ oorwinning op Supervlak teen die Kiwi’s behaal het, klink hierdie “wens” van hulle na pure bog. Maar Suid-Afrika het self ŉ powere rekord van net meer as 11%-oorwinnings in Nieu-Seeland sedert 2016 en ons oorsese rekord teen Australiese spanne staan die afgelope drie jaar op minder as 40%. Die algemene rekord van oorsese oorwinnings word verder beïnvloed deur die Jaguares wat skielik begin stem dik maak het. Die Lions het nou drie uit hul drie probeerslae in Argentinië verloor. Is kopskuiwe nodig? Beslis. Hoe? Dit moet bepaal word, en hoe gouer hoe beter ‒ veral as jy besef dat die Springbokke net drie van hul laaste 13 toetse oorsee gewen het.